**SĒDES PROTOKOLS**

Nr.1

Valmierā 2025.gada 12. martā

Sēde tiek sasaukta 12.03.2025. plkst. 13:00

Sēde tiek atklāta plkst. 13:00

**Piedalās**:

|  |
| --- |
| Medību koordinācijas komisijas priekšsēdētājs:  |
|  |
| Mareks Bērziņš | Valmieras novada pašvaldības domes deputāts, biedrības “Zemnieku saeima” valdes priekšsēdētāja vietnieks |
| Medību koordinācijas komisijas locekļi:  |
|  |  |
| Evija OzolaDidzis Punāns Jānis RengaElmārs ŠvēdeInesis BoķisKaspars Kļaviņš | Valmieras novada Dabas resursu pārvaldes vecākā vides speciālisteLauku atbalsta dienesta Ziemeļvidzemes reģionālās lauksaimniecības pārvaldes Kontroles un uzraudzības daļas vadītājs Valsts meža dienesta Vidzemes virsmežniecības Valmieras mežniecības vecākais mežzinisBiedrības “VALMIERAS MEDNIEKU UN MAKŠĶERNIEKU BIEDRĪBA” valdes priekšsēdētājsBiedrības “Latvijas Meža īpašnieku biedrība” padomes priekšsēdētājsValmieras novada pašvaldības domes deputāts, biedrības “Lauksaimnieku organizāciju sadarbības padome” pārstāvis |

**Sēdi vada** – Medību koordinācijas komisijas priekšsēdētājs **Mareks Bērziņš**.

**Sēdi protokolē** – Valmieras novada Dabas resursu pārvaldes vecākā vides speciāliste **Evija Ozola**

**Darba kārtība:**

1. **Par komisijas priekšsēdētāja vietnieka ievēlēšanu;**
2. **Par zonu noteikšanu Valmieras novada pilsētās, kurās pieļaujamas izņēmuma kārtas medības;**
3. **Par *(fiziskas personas)* 10.02.2025. iesnieguma izskatīšanu.**

DARBA GAITA

**1.§**

**Par komisijas priekšsēdētāja vietnieka ievēlēšanu**

Saskaņā ar Valmieras novada pašvaldības (turpmāk – Pašvaldība) Medību koordinācijas komisijas (turpmāk – Komisija) nolikuma, kas apstiprināts ar Pašvaldības domes 25.11.2021. lēmumu Nr.539 (protokols Nr.16, 55. §), 3.4. apakšpunktu, Komisijas priekšsēdētāja vietnieku ievēlē Komisijas locekļi no sava vidus. M. Bērziņš izvirza K. Kļaviņa kandidatūru priekšsēdētāja vietnieka amatam.

**Lēmums**

Komisija, atklāti balsojot: PAR – 7 (Mareks Bērziņš, Evija Ozola, Didzis Punāns, Jānis Renga, Elmārs Švēde, Inesis Boķis, Kaspars Kļaviņš), PRET – nav, ATTURAS – nav, nolemj:

1. Apstiprināt Medību koordinācijas komisijas priekšsēdētāja vietnieka amatā Kasparu Kļaviņu;
2. lēmums stājas spēkā 2025. gada 12. martā.

**2.§**

**Par zonu noteikšanu Valmieras novada pilsētās, kurās pieļaujamas izņēmuma kārtas medības**

Saskaņā ar Valmieras novada pašvaldības(turpmāk – Pašvaldība) domes 27.06.2024. saistošajiem noteikumiem Nr. 133 “Par izņēmuma kārtas medībām Valmieras valstspilsētas un novada pilsētu teritorijā” 2. punktu, medību organizēšana Valmieras valstspilsētā un novada pilsētās ir atļauta visā pilsētas teritorijā tajā pilsētas zonā, attiecībā uz kuru Pašvaldības Medību koordinācijas komisija ir pieņēmusi lēmumu, ka medījamie dzīvnieki apdraud sabiedrisko kārtību un drošību vai rada postījumus.

Pašvaldības attiecīgo teritoriju nekustamo īpašumu speciālisti savas pārraudzības teritorijās ir identificējuši šādas platības, kurās novērojami regulāri postījumi vai tiek apdraudēta sabiedriskā kārtība:

1. Valmieras valstspilsētā novērojami regulāri bebru radīti postījumi teritorijās ap Gauju (sākot ar posmu gar Grīšļu ielu līdz skatu terasei Dīvaliņa ielas galā), ap Ģīmes upīti posmā no Smilšu ielai līdz ietekai Gaujā, ap Rātes upīti visā pilsētas teritorijā, meža stūrī pie Cēsu un Zvejnieku ielas;
2. Mazsalacā regulāri bebru radīti postījumi teritorijās gar Salacu (no pilsētas robežas pie Parka ielas līdz gājēju tiltam pār Salacu), gar Aurupīti paralēli Rīgas ielai līdz Salacai, savukārt Liepu ielas tuvumā savairojušās lapsas, kas kļuvušas bezbailīgas;
3. Rūjienā regulāri bebru radīti postījumi vērojami teritorijās ap Rūju, kā arī Ezeru, Valdemāra ielu apkaimē, savukārt dzīvojamā rajonā pie Viestura, Kronvalda, Raiņa, Kalēju, Jāņu, Skolas, Lāčplēšu ielām dažkārt vērojamas lapsas ar netipisku uzvedību;
4. Sedā pie Stakļupītes līdz mazdārziņiem;
5. Strenčos Gaujas tuvumā, pie Gaujaskalniem, Gaujas attekās no tilta pa augšteci.

**Lēmums**

Ņemot vērā iepriekš minēto, Komisija, atklāti balsojot: PAR – 7 (Mareks Bērziņš, Evija Ozola, Didzis Punāns, Jānis Renga, Elmārs Švēde, Inesis Boķis, Kaspars Kļaviņš), PRET – nav, ATTURAS – nav, nolemj:

1. Noteikt zonas Valmieras novada pilsētās saskaņā ar lēmuma pielikumu, kurās pieļaujamas izņēmuma kārtas medības;
2. lēmums stājas spēkā 2025. gada 12. martā.

**3.§**

**Par *(fiziskas personas)* 10.02.2025. iesnieguma izskatīšanu**

Valmieras novada pašvaldības (turpmāk – Pašvaldība) Koku novērtēšanas komisija (turpmāk – Komisija) saņēma *(fiziskas personas)* (turpmāk – Iesniedzējs) 10.02.2025. iesniegumu (Pašvaldībā reģistrēts ar Nr. 3.14.3/25/1), par medījamo dzīvnieku nodarītajiem postījumiem Iesniedzējam piederošā nekustamajā īpašumā “Purbekas”, Trikātas pagastā, Valmieras novadā (turpmāk – Īpašums), zemes vienībās ar kad.apz. 94840020042 (5,5 ha platībā) un 94840020044 (8,9 ha platībā). Minētās teritorijas ir applūdušas sakarā ar augsto ūdens līmeni Dedumā. Iesniedzējs pauž, ka nav iespējas apsaimniekot iepriekšminētās teritorijas. Iesniedzējs savā teritorijā ir nojaucis un likvidējis bebru mājvietas. Rodas zaudējumi, jo platības ir mitras un pūst, bebrus grūti kontrolēt. Iesniedzējs esot veicis pārrunas gan ar Brenguļu, gan Trikātas medniekiem. Tās nav nesušas rezultātus. Deduma upe tikusi pārtīrīta, bet pie šāda ūdens līmeņa tas bijis bezjēdzīgi, meliorētās platības nevar funkcionēt.

M.Bērziņš un E.Ozola veica Īpašuma apsekošanu dabā 11.03.2025. Tā kā teritorija ir mitra, ar kājām piekļūt akūtajām zonām nav iespējams. Tika veikta Deduma apsekošana no gaisa ar bezpilota lidaparātu. Komisija, iepazīstoties ar apsekojuma materiāliem, konstatē, ka Dedumā ārpus Īpašuma ir bebru dambji, kas negatīvi ietekmē hidroloģisko režīmu teritorijā – ir applūdušas meža teritorijas tiešā Deduma tuvumā. Vienlaikus novērojams, ka egles ir zaļas, savukārt lapu koku stāvokli ārpus veģetācijas perioda nav iespējams objektīvi novērtēt.

Komisija sazinājās ar biedrības “Mednieku un makšķernieku klubs “BRENGUĻI”” pārstāvi Gintu Kraukli, kas apliecina, ka 09.03.2025. veikta divu bebru dambju nojaukšana Dedumā, ārpus Īpašuma, apņemas iespēju robežās turpināt darbu, lai novērstu potenciālos postījumus. G.Krauklis skaidro, ka ilgstoši nav bijis noslēgts medību tiesību nomas līgums vienā no platībām gar Dedumu, kas traucēja risināt bebru problēmu šajā apgabalā, taču šobrīd līgumattiecības sakārtotas.

Ņemot vērā iepriekš minēto, kā arī to, ka šobrīd nav pazīmju, ka būtu bojāta koku krāja mežaudzē, Komisija aicinājusi biedrību “Mednieku un makšķernieku klubs “BRENGUĻI”” turpināt pastiprināti uzraudzīt apkārtni ap Dedumu, novēršot iespējamos bebru radītos zaudējumus mežaudzēm, savukārt Iesniedzējam Komisija iesaka noslēgt medību tiesību nomas līgumu ar Mednieku klubu "Trikāta", lai medību kolektīviem savstarpēji sadarbojoties tiktu nodrošinātas lielākas iespējas samazināt bebru populāciju Dedumā.

|  |  |
| --- | --- |
|  |  |

Sēde slēgta 13:50

|  |  |
| --- | --- |
| Medību koordinācijas komisijas priekšsēdētājs Komisijas sekretāre  | *(personiskais paraksts)* Mareks Bērziņš*(personiskais paraksts)* Evija Ozola |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IZRAKSTS PAREIZS

Komisijas priekšsēdētājs Mareks Bērziņš